Ferdi Barnard se parool goedgekeurFerdi Barnard. Foto: Johann van Tonder/home.intekom.com Ferdi Barnard, die moordenaar van die anti-apartheidsaktivis dr. David Webster en Mark Francis, sal volgende maand op parool vrygelaat word. Michael Masutha, minister van justisie en korrektiewe dienste, het Donderdag die parool van Barnard goedgekeur. Barnard sal op 2 April op parool vrygelaat word. Volgens Masutha is hy tevrede dat Barnard aan al die voorwaardes en vereistes vir parool voldoen. Die minister sê in ŉ verklaring hy het met Maggie Friedman, Webster se lewensmaat, gekonsulteer voordat hy die besluit geneem het. Friedman het haar bekommernisse met Masutha bespreek, maar volgens die minister het sy geen beswaar gehad dat Barnard op parool vrygelaat word nie. Barnard is op 4 Junie 1998 tot lewenslange tronkstraf gevonnis op verskeie aanklagte, insluitend moord, poging tot moord, onwettige besit van vuurwapens en dwarsboming van die gereg. Barnard was ŉ agent van die Burgerlike Samewerkingsburo (BSB) en het op versoek van die BSB vir Webster op 1 Mei 1989 voor sy huis doodgeskiet. Die BSB het destyds aan Barnard gesê Webster was betrokke by terreurbedrywighede. Barnard is ook skuldig bevind aan die moord op Francis en poging tot moord op wyle Dullah Omar, wat later ŉ kabinetsminister geword het. Ingevolge die Wet op Korrektiewe Dienste mag ŉ gevangene wat tot lewenslange tronkstraf gevonnis is vir parool of dagparool oorweeg word wanneer die persoon 20 jaar of meer van sy vonnis uitgedien het. Die parool is onderworpe aan verskeie ander faktore, insluitend ŉ profielsamestelling en gedragsgeskiedenis van die gevangene. “Dit is belangrik om kennis te neem dat [Barnard] se vrylating op parool nie die einde van sy lewenslange vonnis beteken nie. Hy is oorgeplaas na die gemeenskap-korrektiewe kantoor wat ŉ oog op hom sal hou en hom sal monitor aangesien hy die res van sy vonnis vir die res van sy natuurlike lewe in die gemeenskap sal uitdien,” sê Masutha. Barnard se paroolvoorwaardes sal voortdurend hersien word na gelang van sy gedrag.